b'\n_START_ARTICLE_\nJulma-\xc3\x96lkyn kalliomaalaus\n_START_SECTION_\nL\xc3\xb6yt\xc3\xb6historia ja tutkimukset\n_START_PARAGRAPH_\nMaalaukset l\xc3\xb6ysi vuonna 1987 tamperelainen hiihtoseurue retkell\xc3\xa4\xc3\xa4n Julma-\xc3\x96lkyn rotkoj\xc3\xa4rven vaikuttavien maisemien halki . Vuoden 2009 inventoinnissa kaikkia kuvioita ei pystytty erottamaan. Maalausten ik\xc3\xa4\xc3\xa4 ei pystyt\xc3\xa4 p\xc3\xa4\xc3\xa4ttelem\xc3\xa4\xc3\xa4n edes luonnonhistorian perusteella. Julma-\xc3\x96lkky ja V\xc3\xa4rikallio ovat esimerkki maalauskohteista, jotka sijaitsevat ikiaikaisen kulkureitin varrella. Julma-\xc3\x96lkky kuuluu Oulunjoen vesist\xc3\xb6\xc3\xb6n.\n_START_SECTION_\nMaalaukset\n_START_PARAGRAPH_\nKalliokuvat on maalattu rikkonaisen kallion kylkeen sen harmaalle osalle. Kuvioiden v\xc3\xa4liss\xc3\xa4 on vanha halkeama ja niiden oikealla puolella niit\xc3\xa4 kiert\xc3\xa4\xc3\xa4 kvartsijuonne. Kallion pinta maalausten yl\xc3\xa4puolella on murtumassa. Kuvat ovat haalistuneita ja vaikeasti hahmotettavissa._NEWLINE_Vasemmanpuoleisella ihmishahmolla on paksu vartalo ja iso py\xc3\xb6re\xc3\xa4 p\xc3\xa4\xc3\xa4, mutta sit\xc3\xa4 peitt\xc3\xa4\xc3\xa4 osittain harmaa j\xc3\xa4k\xc3\xa4l\xc3\xa4. Lyhyet jalat ovat polvistaan taipuneet ja niille on maalattu jalkater\xc3\xa4t. Vain vasen k\xc3\xa4si erottuu digitaalisesti vahvistetusta valokuvasta._NEWLINE_Oikealla puolella on toinen ihmishahmo, joka on muodoltaan kuin tikku-ukko. Sill\xc3\xa4kin on taivutetut polvet ja jalkater\xc3\xa4t. K\xc3\xa4det ovat alhaalla mahdollisesti hieman taivutettuina ja p\xc3\xa4\xc3\xa4 on pienehk\xc3\xb6. Oikean k\xc3\xa4den viiva saattaa jatkua pitk\xc3\xa4n\xc3\xa4, mutta siin\xc3\xa4 oleva l\xc3\xa4ikk\xc3\xa4 on selvempi kuin haalistuneet k\xc3\xa4det. Kuvio saattaa esitt\xc3\xa4\xc3\xa4 miest\xc3\xa4, koska vartalon viiva jatkuu pitk\xc3\xa4lle alas._NEWLINE_Oikean miehen alapuolella saattaa olla el\xc3\xa4in, mik\xc3\xa4 voisi olla peura tai mahdollisesti hirvi. El\xc3\xa4imen p\xc3\xa4\xc3\xa4 on viivamainen ja vain oikeanpuoleinen viiva alasp\xc3\xa4in on s\xc3\xa4ilynyt. Jos se on jalka, olisi sill\xc3\xa4kin jalkater\xc3\xa4. Takajalka tuskin erottuu korostetussa digitaalikuvassa._NEWLINE_Jos oikealla olevan miehen jalka on tarkoitettu koskemaan oletettua hirve\xc3\xa4, kuuluu kuvioyhdistelm\xc3\xa4 siihen joukkoon, jossa n\xc3\xa4iden v\xc3\xa4list\xc3\xa4 yhteytt\xc3\xa4 ilmaistaan n\xc3\xa4in._NEWLINE_Maalauksista on valokuvia (valokuva), jota on k\xc3\xa4ytetty selostuksen pohjana ja josta toinen on my\xc3\xb6s digitaalisesti korostettu (valokuva).'